作者：张景修
词牌/韵律：选冠子

paragraphs: 嫩水挼蓝，遥堤映翠，半雨半烟桥畔。
鸣禽弄舌，蔓草萦心，偏称谢家池馆。
红粉墙头，柳摇金缕，纤柔舞腰低软。
被和风、搭在阑干，终日绣帘谁卷。
春易老，细叶舒眉，轻花吐絮，渐觉绿阴垂暖。
章台系马，灞水维舟，追念凤城人远。
惆怅阳关故国，杯酒飘零，惹人肠断。
恨青青客舍，江头风笛，乱云空晚。